Jack Charlton ... l-għażiż tal-Irlandiżi Jack Charlton, rebbieħ tat-Tazza tad-Dinja mal-Ingilterra li sar l-għażież tal-Irlanda wara li mexxa lit-team nazzjonali tagħhom għal suċċess mingħajr preċedent bħala manager, miet fl-etá ta' 85 sena. Huwa qatta' l-karriera tie­għu ma' Leeds United meta l-manager tagħhom kien il-leġġendarju Don Revie, u magħhom rebaħ ħafna unuri. Stqarrija tal-familja qalet li l-ex difensur li għen lill-Ingilterra jegħlbu lill-Ġermanja tal-Punent fil-finali tat-Tazza tad-Dinja tal-1966 f'Wembley, miet fil-paċi nhar il-Ġimgħa fid-dar tiegħu f'Northumberland, fit- tramuntana tal-Ingilterra. "Ma nistgħux nesprimu kemm aħna kburin bil-ħajja straordinarja li kellu u l-pja­ċir li ġab lil tant nies f'pajjiżi differenti u minn kull qasam tal-ħajja," tgħid l-istqarrija. "Kien raġel onest, qalbu tajba, umoristiku u ġenwin li dejjem kellu ħin għan-nies. It-telfa tiegħu se tħalli vojt enormi f'ħajjitna kollha, iżda aħna grati għal ħajjitna mimlija b'memorji kuntenti." Charlton mexxa lill-Irlanda għall-ewwel finali maġġuri tagħhom fil-Kampjonat Ewropew 1988 u mexxihom ukoll sal-kwarti-finali tat- Tazza tad-Dinja 1990. Il-Prim Ministru Irlandiż, Micheal Martin, kien fost tal-ewwel li ta r-reazzjoni tiegħu fuq Twitter. "Ninsab imdejjaq nisma' bil-mewt ta' Jack Charlton li ġab tant onestà u ferħ fid-dinja tal-football. Huwa ppersonifika l-era tad-deheb fil-football Irlandiż – il-kampanja Italia 90 kienet waħda ta' ferħ pur għan-nazzjon. Huwa tana memorji maġiċi. Grazzi Jack," qal Martin. L-ex difensur tal-Irlanda, Paul McGrath, kiteb: "Assolutament imdejjaq. Għalija kien figura ta' missier għal 10 snin, grazzi tal-fiduċja li kellek fija. Orqod sew Jack. Inħobbok." L-FA Ingliża qalet li kienet devastata bl-aħbar li membru tat-team rebbieħ tat-Tazza tad-Dinja 1966 kien miet, filwaqt li l-FA tal-Irlanda qalet li Charlton biddel il-football Irlandiż għal dejjem. Diversi clubs tal-Premier League wkoll raddewlu ġieħ. L-ex captain tal-Ingilterra, Wayne Rooney, ta l-kondoljanzi tiegħu lill-familja fuq Twitter, inkluż ħuh iż-żgħir, Bobby ta' Manchester United. "Aħbar dieqa, leġġenda. Kondoljanzi lil @SirBobby u l-familja," qal Rooney. Gary Lineker, l-ex attakkant tal-Ingilterra fuq Twitter qal: "Dispjaċut nisma' li Jack Charlton ħalliena. Rebbieħ tat-Tazza tad-Dinja mal-Ingilterra, manager ta' probabbilment l-aqwa team tal-Irlanda li qatt kellhom u personalità tal-għaġeb."